Brisele,

Ares (2016)2010200

**KOMISIJAS DIENESTU DARBA DOKUMENTS**

**Muitas kodeksa komitejas**

**Iedaļa “Importa un eksporta formalitātes”**

**VADLĪNIJAS**

**par**

**muitas formalitātēm, ko piemēro, kad preces tiek ievestas un**

**importētas Eiropas Savienībā**

****

****

**VADLĪNIJAS**

**par**

**muitas formalitātēm, ko piemēro, kad preces tiek ievestas un**

**importētas Eiropas Savienībā**

**Priekšvēsture**

Saistībā ar apspriedēm par Komisijas tiesību aktu projektiem, kas saistīti ar Savienības Muitas kodeksu (*UCC*), ieinteresētās personas lūdza sagatavot vadlīnijas muitas administrācijām un uzņēmējiem. Komisija piekrita izpildīt šo lūgumu un izveidoja projekta grupu, kurai uzdeva sagatavot šādas vadlīnijas. Projekta grupa apsprieda šo jautājumu trīs sanāksmēs (1.–3. februāris, 16.–18. februāris un 1.–3. marts). Muitas kodeksa komitejas iedaļas “Importa un eksporta formalitātes” sanāksme notika 2016. gada 10. martā, un tajā tika apspriests vadlīniju projekts. Šis dokuments 2016. gada 18. martā tika prezentēts un apspriests Muitas kodeksa komitejas nodaļā “Vispārējie muitas tiesību akti”. Šo apspriežu rezultāts ir izklāstīts turpmāk.

Jāatgādina, ka vadlīnijas nav juridiski saistošs dokuments. Tās nerada tiesības un pienākumus un ir paredzētas vienīgi skaidrojuma sniegšanai. To mērķis ir nodrošināt rīku, kas veicina muitas tiesību aktu pareizu un vienveidīgu piemērošanu dalībvalstīs un uzlabo uzņēmēju atbilstību muitas tiesību aktiem.

**Satura rādītājs**

[SAĪSINĀJUMI 5](#_Toc478466677)

[A DAĻA.](#_Toc478466678) [IEVADS 7](#_Toc478466679)

[B DAĻA.](#_Toc478466681) [IEVEŠANAS KOPSAVILKUMA DEKLARĀCIJA 8](#_Toc478466682)

[PĀRSKATS. PĀREJAS PASĀKUMI.SITUĀCIJA NO 2016. GADA 1. MAIJA 8](#_Toc478466683)

[PĀRSKATS. JAUNIE ELEMENTI 9](#_Toc478466686)

[SKAIDROJUMS PAR PRASĪBĀM, KAS PIEMĒROJAMAS PĀREJAS PERIODĀ NO 2016. GADA 1. MAIJA 9](#_Toc478466688)

[1. ENS iesniegšana 9](#_Toc478466689)

[1.1. Informācijas iesniegšana 9](#_Toc478466690)

[1.2. Ostas vai citu līdzīgu tirdzniecības vai transporta informācijas sistēmu izmantošana 10](#_Toc478466691)

[1.3. Piekļuve uzņēmēja datorsistēmai 10](#_Toc478466692)

[1.4. Muitas deklarācijas vai pagaidu uzglabāšanas deklarācijas iepriekšēja iesniegšana 10](#_Toc478466693)

[2. Datu prasības 10](#_Toc478466694)

[2.1. Piemērojamās datu prasības 10](#_Toc478466695)

[2.2. Izraudzītās datu prasības 11](#_Toc478466696)

[3. Kompetentā muitas iestāde, kurai iesniedzama ENS 11](#_Toc478466698)

[3.1.Pirmā ievešanas muitas iestāde 11](#_Toc478466699)

[3.2. *ENS* iesniegšana citai muitas iestādei 12](#_Toc478466700)

[4. Atbrīvojums no pienākuma iesniegt ENS 12](#_Toc478466701)

[4.1. Vispārīgs pārskats 12](#_Toc478466702)

[4.2. Korespondences priekšmeti 13](#_Toc478466703)

[4.3. Pasta sūtījumi 13](#_Toc478466704)

[4.4. Atbrīvojums precēm, kuru vērtība ir mazāka par 22 EUR 14](#_Toc478466705)

[4.5. Atbrīvojums precēm, kas deklarētas kādā citā veidā vai mutiski 14](#_Toc478466706)

[4.6. Izmaiņas saglabātajos atbrīvojumos 14](#_Toc478466707)

[5. ENS iesniegšanas termiņi 15](#_Toc478466708)

[6. ENS iesniegšana, ko veic trešā persona 16](#_Toc478466709)

[7. Netīša divkārša iesniegšana 17](#_Toc478466710)

[8. Deklarētāja pienākumi 17](#_Toc478466711)

[9. ENS grozīšana 18](#_Toc478466712)

[C DAĻA.](#_Toc478466713) [FORMALITĀTES IEVEŠANAS BRĪDĪ, IZŅEMOT *ENS* IESNIEGŠANU 18](#_Toc478466714)

[SITUĀCIJA NO 2016. GADA 1. MAIJA, KAD TIEK SĀKTA PĀREJAS PASĀKUMU PIEMĒROŠANA 18](#_Toc478466715)

[SITUĀCIJA PĒC DALĪBVALSTU IT SISTĒMU IEVIEŠANAS VAI ATJAUNINĀŠANAS 19](#_Toc478466716)

[**1. Ierašanās paziņojums 19**](#_Toc478466717)

[**2. Paziņojums par maršruta maiņu 19**](#_Toc478466718)

[**3. Preču uzrādīšana muitai 21**](#_Toc478466719)

[D DAĻA.](#_Toc478466720) [PAGAIDU UZGLABĀŠANA 21](#_Toc478466721)

[SITUĀCIJA NO 2016. GADA 1. MAIJA – JAUNIE ELEMENTI 21](#_Toc478466722)

[PĀREJAS PASĀKUMI 22](#_Toc478466723)

[**1. Pagaidu uzglabāšanas deklarācija 22**](#_Toc478466724)

[1.1. Iesniegšana 22](#_Toc478466725)

[1.2. Atbrīvojums no pienākuma iesniegt *TSD* 23](#_Toc478466726)

[1.3. Datu prasības 23](#_Toc478466727)

[1.4. *TSD* grozīšana 24](#_Toc478466728)

[**2. Pagaidu uzglabāšanas vieta 24**](#_Toc478466729)

[2.1. Pagaidu uzglabāšanas vietas 24](#_Toc478466730)

[2.2. Citas muitas dienestu norādītas vai apstiprinātas vietas 25](#_Toc478466731)

[**3. Savienības un ārpussavienības preču uzglabāšana 26**](#_Toc478466733)

[**4. Preču pārvietošana starp pagaidu uzglabāšanas vietām 26**](#_Toc478466734)

[4.1. Vispārēji noteikumi 26](#_Toc478466735)

[4.2. Gadījumi 27](#_Toc478466736)

[4.3. Muitas uzraudzība 27](#_Toc478466737)

[4.4. Ilgums un termiņš 28](#_Toc478466738)

[4.5. Pagaidu uzglabāšanas vietu turētāju atbildība 28](#_Toc478466739)

[4.6. Informācijas apmaiņa 28](#_Toc478466740)

[E DAĻA.](#_Toc478466741) [MUITAS DEKLARĀCIJA 29](#_Toc478466742)

[JAUNIE ELEMENTI 29](#_Toc478466743)

[PĀREJAS PASĀKUMI 29](#_Toc478466744)

[**1. Muitas deklarācijas iesniegšana 30**](#_Toc478466745)

[**2. Papīra deklarāciju izmantošana 30**](#_Toc478466746)

[**3. Deklarēšana ar kādu citu darbību 30**](#_Toc478466747)

[**4. Mutiska deklarēšana 31**](#_Toc478466748)

[**5. Termina “Savienības robežpunkta muitas iestāde” nozīme 31**](#_Toc478466749)

[**6. Grozījums 31**](#_Toc478466750)

[**7. Muitas deklarācija tiek iesniegta pirms preču uzrādīšanas 32**](#_Toc478466751)

[**8. Muitas deklarācija attiecībā uz precēm pasta sūtījumos 33**](#_Toc478466752)

# SAĪSINĀJUMI

***AEO*** atzītais uzņēmējs

***ATA* karnete** pagaidu ievešanas karnete [*“Admission Temporaire* / *Temporary Admission” carnet*]

***ENS*** ievešanas kopsavilkuma deklarācija

***EORI*** uzņēmēju reģistrācija un identifikācija

**ES** Eiropas Savienība

***IATA*** Starptautiskā Gaisa transporta asociācija

***ICS* 1.0** pašlaik lietotā Importa kontroles sistēma

***ICS* 2.0** *UCC* Importa kontroles sistēmas atjauninājums

***IMO*** Starptautiskā Jūrniecības organizācija

***MRN*** galvenais atsauces numurs

**DV** dalībvalstis

***NCTS*** jaunā datorizētā tranzīta sistēma

***NCTS-TIR*** jaunā datorizētā tranzīta sistēma [*New Computerised Transit System / Transports Internationaux Routier*]

***NVOCC*** pārvadātājs, kuram nepieder kuģis, bet kurš izdod konosamentus un uzņemas atbildību par kravu

**IT SISTĒMAS** informācijas tehnoloģiju sistēmas

***TDA*** pārejas perioda deleģētais akts: Komisijas Deleģētā regula (ES) Nr. 2016/341

***TS*** pagaidu uzglabāšana

***TSD*** pagaidu uzglabāšanas deklarācija

***UCC*** Savienības Muitas kodekss: Eiropas Parlamenta un Padomes Regula (ES) Nr. 952/2013

***UCC DA*** Savienības Muitas kodeksa deleģētais akts: Komisijas Deleģētā regula (ES) Nr. 2015/2446

***UCC IA*** Savienības Muitas kodeksa īstenošanas akts: Komisijas Īstenošanas regula (ES) Nr. 2015/2447

***UPU*** Pasaules Pasta savienība

***UCC* DARBA PROGRAMMA** *UCC* 280. pantā noteiktā IT sistēmu atjaunināšanas darba programma, kas nepieciešama, lai izpildītu *UCC* noteiktos pienākumus

# A DAĻA

# IEVADS

Savienības Muitas kodekss (*UCC*) stājās spēkā 2013. gada 30. oktobrī un tiks piemērots no 2016. gada 1. maija. Tas tiks ieviests vairākos posmos no minētā datuma līdz 2020. gada 31. decembrim atkarībā no tā, kāds līmenis sasniegts *UCC* tiesiskā regulējuma attiecīgo daļu īstenošanai nepieciešamo IT sistēmu atjaunināšanā un ieviešanā.

Šo vadlīniju galvenais mērķis ir izcelt un paskaidrot izmaiņas attiecībā uz formalitātēm, kas tiek piemērotas, kad preces tiek ievestas un importētas Eiropas Savienībā (ES); šīs izmaiņas attieksies uz muitas administrācijām un uzņēmējiem no 2016. gada 1. maija. Otrkārt, tajās norādīti citi jauni *UCC* elementi, kas tiks piemēroti pēc tam, kad, ieviešot nepieciešamās IT sistēmas, tiks nodrošināta iespēja pilnīgi īstenot *UCC*, bet ne vēlāk kā 2020. gada 31. decembrī.

Šīs vadlīnijas izstrādātas, pamatojoties uz *UCC*, *UCC* deleģētā akta (*UCC DA*), kas grozīts ar pārejas perioda deleģēto aktu (*TDA*), *UCC* īstenošanas akta (*UCC IA*) noteikumiem un citiem *TDA* noteikumiem, kas būs piemērojami no 2016. gada 1. maija. Tajās ņemti vērā attiecīgie noteikumi, ar kuriem tiek atlikta atsevišķu jaunu prasību piemērošana attiecībā uz informācijas elektroniskās apmaiņas sistēmas ieviešanu, jaunu procesu ieviešanu un atbilstību jaunām datu prasībām, kam nepieciešama piemērotu IT sistēmu ieviešana. *TDA* nosaka pārejas noteikumus un datu prasības, kas ir jāizmanto līdz nepieciešamo IT sistēmu ieviešanai atbilstīgi *UCC* darba programmai. *UCC* darba programma, kas noteikta Komisijas Īstenošanas lēmuma (ES) Nr. 255/2014 pielikumā, paredz grafikus to *UCC* IT sistēmu ieviešanai, kam ir jādarbojas, lai varētu pilnīgi īstenot *UCC*.

Termins “pārejas periods” apzīmē pārejas periodu līdz 2020. gada 31. decembrim, kas noteikts *UCC* 278. pantā. Tomēr jāņem vērā, ka *UCC DA*, *UCC IA* vai *TDA* īpašajos noteikumos šis laika posms ir aizstāts ar īsākiem pārejas periodiem atbilstīgi *UCC* darba programmai.

#### *UCC* priekšvēsture

*UCC* tiesību aktu pakete, kas pilnīgi stājas spēkā 2016. gada 1. maijā, tika izstrādāta ar mērķi izveidot pienācīgu tiesisku regulējumu jaunajai muitas dienestu funkcijai, kuras nolūks ir veicināt:

* + iekšējā tirgus izveides pabeigšanu modernās ekonomikas apstākļos;
  + iekšējo tirdzniecības šķēršļu mazināšanu;
  + elektroniskās muitas ieviešanu saskaņā ar vienotiem principiem un apstiprinātu plānojumu un grafiku;
  + riska vadību un muitas kontroli, pamatojoties uz riska analīzi, izmantojot elektroniskus datu apstrādes paņēmienus;
  + muitas procedūru atvieglošanu likumīgas tirdzniecības interesēs;
  + tirdzniecības piegāžu ķēžu darbību, samazinot administratīvo slogu.

Kad *UCC* tika izstrādāts, apspriests un pieņemts, Komisija, dalībvalstis ES Padomē, Eiropas Parlaments un arī ieinteresētās personas atzina, ka 2016. gada 1. maijā vēl nebūs ieviestas visas IT sistēmas. Tādēļ *UCC* 278. pantā atļauts līdz attiecīgo IT sistēmu izstrādes, atjaunināšanas un pilnīgas ieviešanas pabeigšanai izmantot citus informācijas apmaiņas un uzglabāšanas līdzekļus.

Piemērojot *UCC* 278. pantu, tika arī atlikta atsevišķu *UCC* noteikumu un attiecīgajos *UCC DA* un *UCC IA* noteikumos paredzēto datu prasību piemērošana. Šī piemērošanas atlikšana ir noteikta *TDA*, tostarp tajā iekļautajos *UCC DA* un *UCC IA* grozījumos.

Atlikšanas laikā *TDA* arī ļoti lielā mērā kopē pašlaik lietotās datu kopas un tiesiskās prasības, ciktāl tas nav pretrunā *UCC*. Šie pārejas noteikumi tiks piemēroti no 2016. gada 1. maija līdz attiecīgo IT sistēmu atjaunināšanai vai ieviešanai ES un dalībvalstu līmenī saskaņā ar *UCC* darba programmas pilnvarojumu. Pēdējai sistēmai jābūt ieviestai līdz 2020. gada beigām.

Pastāvošās valstu sistēmas un papīra veidlapas var turpināt izmantot līdz jauno IT sistēmu izstrādes, atjaunināšanas un ieviešanas pabeigšanai.

Dažu tādu *UCC*, *UCC DA* un *UCC IA* noteikumu piemērošana, kuri reglamentē preču ievešanu ES muitas teritorijā, būs daudzējādā ziņā atkarīga no *ICS* 2.0 funkcionalitātes un tās izmantošanas dažādās dalībvalstīs. Tādēļ šajās vadlīnijās galvenā uzmanība tiek pievērsta situācijai, kas pastāv saistībā ar *ICS* 1.0.

# B DAĻA

# IEVEŠANAS KOPSAVILKUMA DEKLARĀCIJA

## PĀRSKATS. PĀREJAS PASĀKUMI.SITUĀCIJA NO 2016. GADA 1. MAIJA

#### Galvenie elementi, kas nemainīsies 2016. gada 1. maijā – pašreizējās prakses turpināšana:

* + *ENS* iesniegšanas procesi un datu prasības līdz *ICS* 2.0 ieviešanai (sk. turpmāk 1. un 2. punktu), jo *TDA* atliek jauno *ENS* datu kopu un vairākkārtīgas iesniegšanas prasību ieviešanu;
  + netīša divkārša iesniegšana (sk. turpmāk 6. punktu);
  + pirmā ievešanas muitas iestāde (sk. turpmāk 7. punktu);
  + deklarētāja pienākumi (sk. turpmāk 8. punktu);
  + izmaiņas atbrīvojumos no pienākuma iesniegt *ENS* (sk. turpmāk 4. punktu);
  + termiņš *ENS* iesniegšanai, jo īpaši gaisa pārvadājumu gadījumā (sk. turpmāk 5. punktu);
  + *ENS* grozīšana (sk. turpmāk 9. punktu).

#### Galvenās izmaiņas, kas piemērojamas no 2016. gada 1. maija

* + Izmaiņas atbrīvojumos no pienākuma iesniegt *ENS* (sk. turpmāk 4. punktu).

|  |
| --- |
| **PAŠREIZĒJĀ *UCC* DARBA PROGRAMMĀ *ICS* 2.0 IEVIEŠANA PAREDZĒTA NO 2020. GADA OKTOBRA LĪDZ DECEMBRIM** |

## PĀRSKATS. JAUNIE ELEMENTI

#### Situācija pēc *ICS* 2.0 ieviešanas:

* + jaunas datu kopas (visiem transporta veidiem), tostarp “minimālā datu kopa, kas jāiesniedz pirms iekraušanas” gaisa transportam;
  + vairākkārtīga iesniegšana, t. i., *ENS* iesniegšana, vienai un tai pašai personai vai dažādām personām iesniedzot dažādas datu kopas, ir piemērojama vienīgi attiecībā uz gaisa pārvadājumiem vai jūras pārvadājumiem (sk. *UCC DA* 112. un 113. pantu un *UCC IA* 183., 184. un 186. pantu);
  + jauni riska analīzes procesi, kas piemērojami attiecībā uz transporta veidu (sk. *UCC IA* 186. pantu);
  + jauni termiņi attiecībā uz gaisa kravām, kad *ENS* ir jāiesniedz iespējami agri un ne vēlāk kā pirms preču iekraušanas gaisa kuģī, ar kuru tie tiek ievesti Savienības muitas teritorijā; ja pirms iekraušanas ir sniegta tikai minimālā datu kopa, pārējā informācija ir jānosūta pašlaik piemērojamajā termiņā (sk. turpmāk 6. punktu);
  + izmaiņas atbrīvojumos no pienākuma iesniegt *ENS* (sk. turpmāk 4. punktu).

## SKAIDROJUMS PAR PRASĪBĀM, KAS PIEMĒROJAMAS PĀREJAS PERIODĀ NO 2016. GADA 1. MAIJA

### *ENS* iesniegšana

#### 1.1. Informācijas iesniegšana

*UCC 127. panta 1.–6. punkts*

Pēc *ICS* 2.0 ieviešanas un pārejas perioda beigām *ENS* var iesniegt, sniedzot nepieciešamo informāciju vienā vai vairākās datu kopās, kurās iekļauti *UCC DA* B pielikumā noteiktie datu elementi.

Tā kā pašreizējā Importa kontroles sistēma (*ICS* 1.0) spēj saņemt vienīgi tādu *ENS*, kas iesniegta ar vienu datu kopu, *TDA* atliek *UCC*, *UCC DA* un *UCC IA* paredzētā vairākkārtīgas iesniegšanas mehānisma piemērošanu līdz *ICS* 2.0 ieviešanai.

Pārejas periodā *UCC* 5. panta 40. punkta a) apakšpunktā noteiktajam pārvadātājam, kurš ieved preces ES, ir galvenā atbildība par to, lai nodrošinātu, ka *ENS* tiek iesniegta tajā muitas iestādē, kur attiecīgais transportlīdzeklis pirmo reizi iebrauks ES.

Turpmāk norādītajā saitē uz bieži uzdotiem jautājumiem sniegti piemēri un praktiski iespējamie gadījumi saistībā ar *ENS* iesniegšanu un muitas formalitāšu kārtošanu, kad preces tiek ievestas ES, ievērojot korekcijas, kas nepieciešamas, lai ņemtu vērā ar *UCC* tiesisko regulējumu ieviestās izmaiņas:

<http://ec.europa.eu/ecip/help/faq/ens2_en.htm#faqsection>

#### 1.2. Ostas vai citu līdzīgu tirdzniecības vai transporta informācijas sistēmu izmantošana

*UCC 127. panta 7. punkts*

Ostas, lidostas un citi transporta vai tirdzniecības mezgli izmanto elektroniskas platformas, kas savieno vairākas dažādu organizāciju pārvaldītas sistēmas. Šīs platformas ir izmantojamas kā vārtejas muitas deklarāciju iesniegšanai.

*ENS*, kas iesniegta, izmantojot šādu platformu, var pieņemt, ja:

* + muitas dienesti to apstiprina;
  + ir ievērotas piemērojamās sistēmas prasības;
  + tā ir iesniegta noteiktajā termiņā.

#### 1.3. Piekļuve uzņēmēja datorsistēmai

*UCC 127. panta 8. punkts*

Muita var pieņemt iesniegto paziņojumu un piekļūt *ENS* datiem uzņēmēja datorsistēmā. Šādi var rīkoties, ja uzņēmēja sistēma:

* + uzglabā un apstrādā datus tādā veidā, kas ir savienojams ar piemērojamajām prasībām;
  + nodrošina iespēju pārsūtīt informāciju uz nākamajām ostām un lidostām (sk. turpmāk 3.1. punktu).

#### 1.4. Muitas deklarācijas vai pagaidu uzglabāšanas deklarācijas iepriekšēja iesniegšana

*UCC 130. pants*

Ja muitas deklarācija vai pagaidu uzglabāšanas deklarācija (*TSD*) tiek iesniegta iepriekš un noteiktajā termiņā un ja tajā sniegti *ENS* norādāmie dati, var piešķirt atbrīvojumu no *ENS* iesniegšanas.

### Datu prasības

#### 2.1. Piemērojamās datu prasības

*TDA 9. pielikums*

Ar *TDA* tiek atlikta *UCC DA* B pielikumā noteikto jauno *ENS* datu kopu izmantošana līdz *ICS* 2.0 ieviešanai.

Šo datu kopu izmantošana netiks sākta 2016. gada 1. maijā. To vietā paliek spēkā pašreizējās datu prasības:

* + - gaisa transports;
    - ekspressūtījumi;
    - jūras transports;
    - autotransports;
    - dzelzceļa transports;
    - atzītie uzņēmēji.

*ENS* datu elementi, kas ir jāizmanto pārejas periodā, ir norādīti *TDA* 9. pielikuma A papildinājumā.

#### 2.2. Izraudzītās datu prasības

* + - **Uzņēmēja reģistrācijas un identifikācijas numurs.**

Personai, kura iesniedz *ENS*, ir jānorāda savs uzņēmēja reģistrācijas un identifikācijas numurs (*EORI*). Ja *ENS* ar vienu pilnīgu datu kopu iesniedz cita persona, kura nav pārvadātājs, piemēram, ja muitas aģents rīkojas pārvadātāja vārdā un iesniedz *ENS*, tad norāda arī pārvadātāja *EORI*.

#### Preču apraksts

Attiecībā uz pieņemamiem un nepieņemamiem apzīmējumiem, kurus izmanto preču aprakstīšanai *ENS*, ir pieejamas šādas pamatnostādnes:

http://ec.europa.eu/taxation\_customs/resources/documents/customs/policy\_issues/customs\_security/acceptable\_goods\_description\_guidelines\_lv.pdf

#### 

### Kompetentā muitas iestāde, kurai iesniedzama *ENS*

#### 3.1.Pirmā ievešanas muitas iestāde

*UCC 127. panta 3. punkts*

Attiecībā uz precēm, kas tiek ievestas ES no trešās valsts ar kuģi vai gaisa kuģi, kurš piestāj vairāk nekā vienā ES muitas teritorijā esošā ostā vai lidostā, *ENS* jāiesniedz pirmajā ievešanas muitas iestādē.

Ja kuģis vai gaisa kuģis ceļā starp ES galamērķiem piestāj trešās valsts ostā vai lidostā, tad jāiesniedz jauna *ENS* pirmajai ievešanas muitas iestādei par visām transportlīdzeklī esošajām precēm saskaņā ar visiem *ENS* noteikumiem un procedūrām.

*ENS* nav jāiesniedz par kuģiem vai gaisa kuģiem, kuri attiecīgi kuģo vai lido no vienas ES ostas vai lidostas uz otru.

Vienmēr, kad pirmā ievešanas muitas iestāde identificē risku saistībā ar precēm, kuras tiek vestas ar kuģi vai gaisa kuģi, tai jānosūta riska novērtēšanas rezultāti attiecīgajām muitas iestādēm, lai šīs preces varētu pakļaut muitas kontrolei pēc to atvešanas (riska tips B) vai pēc plānotās izkraušanas (riska tips C).

Pirmajai ievešanas muitas iestādei ir nekavējoties jārīkojas ārkārtas gadījumos, kad tiek uzskatīts, ka krava, kas paliek uz kuģa (*FROB*), rada tik nopietnus draudus ES drošumam un drošībai, ka nepieciešama tūlītēja iejaukšanās.

Tāljūras konteineru pārvadājumu gadījumā, kad preces netiek iekrautas kuģī ievešanai ES, 24 stundu laikā jāsniedz atbilstīgs ziņojums personai, kura iesniedz *ENS*, un arī pārvadātājam, ja tas nav minētā persona, riska novērtēšanas veikšanai pēc *ENS* iesniegšanas. Ja riska informācija tiek saņemta pēc kuģa izbraukšanas, šāda neatliekama darbība izņēmuma kārtā jāveic kā kontrole pirmajā ievešanas vietā.

#### 3.2. *ENS* iesniegšana citai muitas iestādei

*UCC 127. panta 3. punkta 2. daļa*

*UCC* ir paredzēta iespēja iesniegt *ENS* muitas iestādē, kas nav pirmās ievešanas muitas iestāde. Šī iespēja var būt pieejama vienīgi tad, ja muitas dienesti atļauj to izmantot. Dalībvalstis sniegs informāciju par šīs funkcionalitātes pieejamību savā sistēmas informācijā, kas pieejama uzņēmējiem.

Līdz *ICS* 2.0 ieviešanai gadījumos, kad tiek uzrunāta muitas iestāde, kas nav pirmā ievešanas muitas iestāde, šī muitas iestāde pārsūtīs *ENS* iesniegšanai nepieciešamos datus kompetentajai pirmajai ievešanas muitas iestādei riska novērtēšanai.

Lai varētu izmantot iespēju iesniegt *ENS* muitas iestādē, kas nav pirmā ievešanas muitas iestāde, dalībvalstij, kura saņēmusi šādi iesniegtu *ENS*, tas ir nekavējoties jāreģistrē, jāpaziņo vai citādi jādara elektroniski pieejams pirmajai ievešanas muitas iestādei. *ENS* reģistrācijā ir jāizdod *MRN*.

Ja uzņēmējs izmanto šo iespēju, tad pienākumam iesniegt *ENS* noteiktā termiņā ir jābūt izpildītam muitas iestādē, kurā *ENS* tika iesniegta, pat ja ir aizkavējusies datuma pārsūtīšana pirmajai ievešanas muitas iestādei.

### Atbrīvojums no pienākuma iesniegt *ENS*

#### 4.1. Vispārīgs pārskats

*UCC 127. panta 2. punkta a) apakšpunkts*

*UCC 127. panta 2. punkta b) apakšpunkts*

Pastāv divi atbrīvojuma no pienākuma iesniegt *ENS* veidi:

* + - atbrīvojumi attiecībā uz precēm, kas tiek vestas ar transportlīdzekli, kurš vienīgi šķērso Savienības muitas teritorijas teritoriālos ūdeņus vai gaisa telpu, minētajā teritorijā neapstājoties;
    - atbrīvojumi citos gadījumos, ja to pienācīgi pamato preču vai pārvadājuma veids vai paredz starptautiskie nolīgumi.

Atšķirībā no noteikumiem, kas tika piemēroti pirms *UCC* tiesiskā regulējuma, šajos gadījumos nav iekļautas preču kategorijas, pamatojoties uz to vērtību, piemēram, preces ar niecīgu saimniecisku nozīmi vai preces, attiecībā uz kurām piemērots atbrīvojums no muitas nodokļa. *UCC* tiesiskajā regulējumā vērtība vairs netiek uzskatīta par nosacījumu atbrīvojumam no pienākuma iesniegt *ENS* noteiktām preču kategorijām, jo tā nevar būt kritērijs drošuma un drošības riska novērtēšanā.

Turpmākajās iedaļās apspriesti atsevišķu preču veidi un skaidrotas izmaiņas spēkā esošajos noteikumos un piemērojamie pārejas periodi. Īpaši jāpiemin korespondences priekšmeti, pasta sūtījumi un preces, kuras var deklarēt mutiski vai ar kādu citu darbību. Noslēgumā ir sniegts skaidrojums par citiem atbrīvojumiem, kuri paliek spēkā, taču kuriem ir mainījušies piešķiršanas nosacījumi.

#### 4.2. Korespondences priekšmeti

*UCC DA 1. panta 26. punkts*

*UCC DA 104. panta 1. punkta c) apakšpunkts*

Korespondences priekšmeti ir tādas vēstules, pastkartes, vēstules Braila rakstā un iespieddarbi, kam nav piemērojams ievedmuitas vai izvedmuitas nodoklis. Attiecībā uz šādiem priekšmetiem ir noteikts atbrīvojums no pienākuma iesniegt *ENS* neatkarīgi no tā, kas ir starpnieks, kurš piegādā sūtījumu, piemēram, pasta vai kurjerpasta operators.

#### 4.3. Pasta sūtījumi

*UCC DA 104. panta 2. un 4. punkts*

Atcelti vispārējie atbrīvojumi priekšmetiem, kas tiek pārvietoti saskaņā ar Pasaules Pasta savienības (*UPU*) pieņemtajiem tiesību aktiem. Turpmākajā tabulā izklāstīti noteikumi, kas piemērojami dažādos posmos pēc 2016. gada 1. maija, taču pirms 2020. gada 31. decembra.

|  |  |  |
| --- | --- | --- |
| Līdz *ICS* atjaunināšanai atbilstīgi darba programmas grafikam | Pēc *ICS* 2.0 un pirms 31.12.2020. | Pēc 31.12.2020. |
| *ENS* navnepieciešama | *ENS* nav nepieciešama attiecībā uz sūtījumiem, kuru svars nav lielāks par 250 g. Sankcijas nav jāpiemēro gadījumos, kad *ENS* nav iesniegta par sūtījumiem, kuru svars lielāks par 250 g. | *ENS* ir nepieciešama, taču var būt nepieciešami šīs prasības pielāgojumi, līdz 31.12.2020. jāpārskata atbrīvojuma piemērošana |

*UCC IA 187. panta 5. punkts*

Pēc *ICS* 2.0 ieviešanas, taču pirms 2020. gada 31. decembra attiecībā uz precēm pasta sūtījumos, kuru svars pārsniedz 250 g, veic riska analīzi šo preču uzrādīšanas laikā, pamatojoties uz muitas deklarāciju vai pagaidu uzglabāšanas deklarāciju, ja tādas ir pieejamas.

*UCC DA 104. panta 2. punkta trešā daļa*

Komisija līdz 2020. gada 31. decembrim pārskata situāciju saistībā ar precēm pasta sūtījumos saskaņā ar šo punktu, lai veiktu tādus pielāgojumus, kas var izrādīties nepieciešami, lai ņemtu vērā elektronisko saziņas līdzekļu izmantošanu, pasta operatoriem pārvietojot preces.

#### 4.4. Atbrīvojums precēm, kuru vērtība ir mazāka par 22 EUR

*UCC DA 104. panta 4. punkts*

Līdz *ICS* sistēmu atjaunināšanai atbrīvojumu turpina piemērot saskaņā ar darba programmas grafiku.

#### 4.5. Atbrīvojums precēm, kas deklarētas kādā citā veidā vai mutiski

*UCC DA 104. panta 1. punkts*

Šis atbrīvojums ir piemērojams diviem preču veidiem. Šādas preces ir korespondences priekšmeti (sk. 5.2. punktu) vai turpmāk minētās preces ar nosacījumu, ka tās nepārvadā, pamatojoties uz pārvadājuma līgumu:

* + produkti, kurus Savienības lauksaimnieki ir ieguvuši trešajā valstī esošos īpašumos vai kuri iegūti zvejniecības, zivkopības un medniecības darbību laikā, un uz kuriem saskaņā ar Regulas (EK) Nr. 1186/2009 35.–38. pantu attiecas atbrīvojums no nodokļa;
  + sēklas, mēslošanas līdzekļi un produkti augsnes un augu apstrādei, kurus lauksaimniecības produktu ražotāji trešajās valstīs ieved, lai izmantotu tādos īpašumos, kas atrodas kaimiņos minētajām valstīm, un uz kuriem attiecas atbrīvojums no nodokļa saskaņā ar Regulas (EK) Nr. 1186/2009 39. un 40. pantu;
  + transportlīdzekļi, kuriem piemērojams atbrīvojums no ievedmuitas nodokļa kā atpakaļievestām precēm saskaņā ar *UCC* 203. pantu;
  + paletes, konteineri un transportlīdzekļi, kā arī šo palešu, konteineru un transportlīdzekļu rezerves daļas, palīgierīces un aprīkojums, ja šie priekšmeti ir deklarēti mutiski;
  + pārnēsājami mūzikas instrumenti, ko atpakaļieved ceļotāji un uz ko attiecas atbrīvojums no ievedmuitas nodokļa atpakaļnosūtītām precēm saskaņā ar *UCC* 203. pantu.

#### 4.6. Izmaiņas saglabātajos atbrīvojumos

* + *ATA* vai *CPD* karnetes

Atbrīvojums joprojām tiek piemērots precēm, kas tiek pārvietotas ar *ATA* vai *CPD* karnetēm, taču vienīgi tad, ja attiecībā uz tām nav spēkā pārvadājuma līgums.

* + Preces, kas tiek piegādātas patēriņam, pārdošanai vai izmantošanai uz kuģa vai gaisa kuģos

Atbrīvojums precēm, kas tiek piegādātas uz kuģa vai gaisa kuģiem, tiek piemērots arī visiem jūras un gaisa transportlīdzekļiem neatkarīgi no tā, vai šādi transportlīdzekļi piestāj ārpus ES muitas teritorijas.

* + Krājumi

Pievienots jauns atbrīvojums kuģiem (un precēm, kas tiek vestas ar tiem), kuri ienāk dalībvalsts teritoriālajos ūdeņos ar vienīgo mērķi uzņemt kuģa krājumus, nepieslēdzoties ostas iekārtām.

### *ENS* iesniegšanas termiņi

*UCC DA 105.–109. pants*

Turpmāk minētie termiņi ir piemērojami kopējā pārejas periodā no 2016. gada 1. maija.

|  |  |
| --- | --- |
| **JŪRAS PĀRVADĀJUMI** | **TERMIŅŠ** |
| 1. Konteinerkrava, izņemot tuvsatiksmes kuģošanu | 24 stundas pirms iekraušanas kuģos, ar kuriem preces tiks ievestas ES muitas teritorijā |
| 2. Berama (lejama) krava vai ģenerālkrava, izņemot tuvsatiksmes kuģošanu | 4 stundas pirms kuģa ienākšanas pirmajā ievešanas ostā Savienības muitas teritorijā |
| 3. Ja preces tiek vestas no:  - Grenlandes;  - Fēru salām;  - Islandes;  - Baltijas jūras, Ziemeļjūras, Melnās jūras un Vidusjūras ostām;  - visām Marokas ostām | 2 stundas pirms kuģa ierašanās pirmajā ievešanas ostā Savienības muitas teritorijā |
| 4. Starp teritoriju, kas atrodas ārpus Savienības muitas teritorijas, un Francijas aizjūras departamentiem, Azoru salām, Madeiru vai Kanāriju salām, ja reiss ilgst mazāk par 24 stundām | 2 stundas pirms ierašanās pirmajā ievešanas punktā |
|  |  |
| **GAISA PĀRVADĀJUMI** | **TERMIŅI** |
| 1. Lidojuma ilgums mazāks par 4 stundām | Faktiskais izlidošanas laiks |
| 2. Lidojuma ilgums 4 stundas vai vairāk | 4 stundas pirms gaisa kuģa ielidošanas pirmajā lidostā Savienības muitas teritorijā |
|  |  |
| **DZELZCEĻŠ** | **TERMIŅI** |
| 1. Ja vilciena kustība no pēdējās vilciena sastāva formēšanas stacijas, kas atrodas trešajā valstī, līdz pirmajai ievešanas muitas iestādei ilgst mazāk par 2 stundām | 1 stundu pirms preču atvešanas tajā vietā, kura ir pirmās ievešanas muitas iestādes kompetencē |
| 2. Visos citos gadījumos | 2 stundas pirms preču atvešanas tajā vietā, kura ir pirmās ievešanas muitas iestādes kompetencē |

Termiņš attiecībā uz visiem autopārvadājumiem ir 1 stunda pirms preču atvešanas tajā vietā, kura ir pirmās ievešanas muitas iestādes kompetencē.

Termiņš attiecībā uz iekšējo ūdensceļu pārvadājumiem ir 2 stundas pirms preču atvešanas tajā vietā, kura ir pirmās ievešanas muitas iestādes kompetencē.

Attiecībā uz kombinētajiem pārvadājumiem piemēro to pašu termiņu, kas ir spēkā attiecībā uz aktīvo transportlīdzekli, ar kuru preces tiek ievestas Savienības muitas teritorijā.

### *ENS* iesniegšana, ko veic trešā persona

Pārejas periodā paliek spēkā pašreiz pieejamā iespēja trešajai personai iesniegt *ENS* pārvadātāja vārdā vai pārvadātāja vietā. Tomēr ir atcelta prasība, kas paredzēja, ka trešā persona, piemēram, kravas ekspeditors vai pārvadātājs, kuram nepieder kuģis, bet kurš izdod konosamentus un uzņemas atbildību par kravu (*NVOCC*), iesniedz *ENS* pārvadātāja vietā vienīgi tad, ja pārvadātājs ir par to informēts un ir tam piekritis. Tā kā pārvadātājs saglabā atbildību par *ENS* iesniegšanu noteiktajā termiņā, “informētības un piekrišanas” prasības atcelšana nozīmē to, ka pārvadātājs, kurš vēlas atļaut citai personai, piemēram, *NVOCC*, iesniegt savu *ENS* pārvadātāja vietā, vēlēsies ieviest ļoti skaidru saziņas protokolu ar šādu *NVOCC*, lai nodrošinātu iesniegšanu noteiktajā termiņā.

Vienmēr, kad *ENS* iesniedz trešā persona, tajā jābūt norādītam pārvadātāja *EORI* numuram un preču transporta dokumenta numuram (piemēram, okeāna (galvenās) gaisa kravas pavadzīmes numuram). Papildus citiem nepieciešamajiem datu elementiem trešajai personai ir jānoskaidro no pārvadātāja šāda informācija:

* transporta veids pie robežas;
* paredzamais ierašanās/ievešanas Savienības muitas teritorijā datums un laiks; tomēr attiecībā okeānu kuģiem jānorāda vienīgi paredzamais ierašanās datums;
* pirmās ierašanās/ievešanas vietas kods;
* deklarētās pirmās ierašanās/ievešanas muitas iestādes valsts kods;
* *IMO* kuģa numurs (jūras pārvadājumu gadījumā) vai kravas automobiļa reģistrācijas numurs (autopārvadājumu gadījumā);
* tā aktīvā transportlīdzekļa valstspiederība, ar kuru preces tiek ievestas muitas teritorijā; šis datu elements nav jānorāda attiecībā uz jūras transportu un gaisa transportu;
* reisa numurs vai, ja gaisa transporta gadījumā izmantota koda koplietošana, koda koplietošanas partneru lidojumu numuri (šis datu elements nav jānorāda attiecībā uz autotransportu);
* nākamās piestāšanas ostas vai lidostas Savienības muitas teritorijā.

Pārvadātājam būtu jādara pieejami šādi datu elementi trešās personas deklarētājam rezervācijas veikšanas laikā vai tad, kad tas loģiski nepieciešams, lai nodrošinātu, ka šī trešā persona iesniedz *ENS* noteiktajā termiņā.

Kad trešā persona ar pārvadātāja līgumu apņemas iesniegt *ENS*, tā kļūst atbildīga par *ENS* saturu, pareizību un pilnīgumu. Šis pienākums izriet no *UCC* 15. panta 2. punktā noteiktā vispārējā principa, un tas ir spēkā neatkarīgi no sankcijām, ko var piemērot.

Uzreiz pēc *ENS* reģistrēšanas muitas dienesti paziņo trešās personas deklarētājam *MRN*. Muitas dienesti informē arī pārvadātāju, ja tam ir elektronisks savienojums ar muitas sistēmām un tas atbilstīgi noteiktajam ir identificēts ar *EORI* numuru trešās personas iesniegtajā *ENS*.

Ja pārvadātājs ir piekritis, ka trešā persona iesniegs *ENS* tā vietā, pārvadātājam nav jāiesniedz sava *ENS* attiecībā uz to pašu sūtījumu. Attiecīgi trešā persona nedrīkst iesniegt *ENS* bez pārvadātāja iepriekšējas piekrišanas.

Ja tomēr *ENS* par vienu un to pašu sūtījumu tiek iesniegts divas reizes, proti, ja to iesniedz gan pārvadātājs, gan trešā persona, muitas dienesti var nolemt izmantot abas deklarācijas savā drošības un drošuma riska analīzē. Citādi tiem jāuzskata, ka derīga *ENS* ir tā, kuru iesniedzis pārvadātājs. Divkārša iesniegšana nekādā gadījumā neietekmē atbilstību tiesiskajai prasībai iesniegt *ENS* un to izdarīt noteiktajā termiņā.

### Netīša divkārša iesniegšana

|  |
| --- |
| Piemēri:   * vispirms *ENS* iesniedz kravas ekspeditors, pēc tam – pārvadātājs; * vispirms *ENS* iesniedz importētājs, pēc tam – pārvadātājs vai kravu ekspeditors; * importētājs vai, tranzīta gadījumā, deklarētājs iesniedz muitas deklarāciju, kurā norādīti *ENS* dati, un pēc tam *ENS* iesniedz pārvadātājs vai kravas ekspeditors. |

Ja valsts IT sistēmas spēj apstrādāt tikai vienu *ENS* par katru sūtījumu, ieteicams neņemt vērā iepriekš deklarētos *ENS* datus. Tomēr priekšroka jādod pārvadātāja iesniegtajai *ENS*. Tas attiecas arī uz gadījumiem, kad *ENS* tiek iesniegta pirms citas personas deklarācijas. Tomēr abās *ENS* sniegto informāciju var izmantot riska analīzē.

### Deklarētāja pienākumi

Tāpat kā jebkuras deklarācijas vai paziņojuma gadījumā, deklarētājs ir atbildīgs tikai par to, ka dati, ko deklarētājs iesniedzis, pamatojoties uz tam pieejamo informāciju, ir pareizi un pilnīgi *ENS* iesniegšanas laikā. Ja vien deklarētājs nevar pamatoti uzskatīt, ka sniegtie dati nav pareizi, tas var sagatavot savu *ENS* iesniegšanai, pamatojoties uz datiem, ko tam sniegušas tā līgumslēdzējas puses. No otras puses, personām, kuras ierosina kravas sūtījumu uz Savienības muitas teritoriju un noslēdz līgumu ar, piemēram, konsolidētāju, kravas ekspeditoru vai pārvadātāju, ir jāsniedz šim pārvadātājam, kravas ekspeditoram vai konsolidētājam pilnīga un pareiza informācija par kravas sūtījumu.

Kad tiek sniegti nepieciešamie dati, deklarētājam nav jādeklarē kravas nostiprināšanas aprīkojums, piemēram, siksnas, kronšteini, kravas nostiprināšanas detaļas u. c., jo šie priekšmeti tiek uzskatīti par daļu no taras un līdz ar to par daļu no deklarētajām precēm.

Ja deklarētājs konstatē, ka *ENS* sniegta nepareiza informācija vai ka ir notikušas izmaiņas, deklarētājs var pieprasīt *ENS* grozīšanu. Turklāt deklarētājam ir jāinformē muita, ja tam kļūst zināms, ka persona, kura ierosinājusi kravas sūtījumus uz Savienības muitas teritoriju, sistemātiski sniedz nepareizu informāciju par kravas sūtījumiem.

### *ENS* grozīšana

*UCC 129. pants*

Lai nodrošinātu iespējami pilnīgāko un precīzāko *ENS* pienācīgai riska novērtēšanai, jāatļauj veikt grozījumus visos gadījumos, kas nav minēti *UCC* 129. panta 1. punkta otrajā daļā.

Attiecīgo informāciju *ENS* var grozīt vienīgi tā persona, kura ir sniegusi šo informāciju. Ja deklarētājam kļūst zināms, ka kāda sākotnēji iesniegtā informācija vairs neatbilst patiesībai, tam jāpieprasa *ENS* grozīšana.

*ENS* grozīšanas dēļ *ENS* iesniegšanas termiņi netiek ne apturēti, ne arī atjaunoti.

Ja tikai daļa no sūtījuma tiek vesta tuvsatiksmes pārvadājumā un nav iespējams noteikt, kuri priekšmeti ietilpst šajā tuvsatiksmes pārvadājumā, var iesniegt jaunu *ENS*. Šādā gadījumā deklarētājs netiktu sodīts par deklarēšanas pārsniegumu.

Grozīšanas gadījumā jāveic atkārtota riska analīze, lai ietvertu grozīto informāciju. Preču izlaišanu tas ietekmētu tikai tad, ja grozījums tiktu veikts tik neilgi pirms atvešanas, ka muitas dienestiem būtu nepieciešams papildu laiks pienācīgas riska analīzes veikšanai.

Ja *ENS* ir grozīta un ar grozījumu saistītā riska analīze ir veikta, identificētais risks un attiecīgās *ENS* dati ir jāpārsūta kompetentajiem muitas dienestiem nākamajā ostā vai lidostā.

# C DAĻA

# FORMALITĀTES IEVEŠANAS BRĪDĪ, IZŅEMOT *ENS* IESNIEGŠANU

## SITUĀCIJA NO 2016. GADA 1. MAIJA, KAD TIEK SĀKTA PĀREJAS PASĀKUMU PIEMĒROŠANA

*TDA 9., 10. un 11. pants*

Pašreizējie ierašanās paziņojumu, uzrādīšanas paziņojumu un pagaidu uzglabāšanas deklarācijas iesniegšanas mehānismi un arī datu prasības, kas bija spēkā līdz 2016. gada 1. maijam, tiks piemēroti līdz *ICS* 2.0 un valstu *UCC* ierašanās paziņojumu, uzrādīšanas paziņojumu un pagaidu uzglabāšanas sistēmu ieviešanai vai atjaunināšanai atbilstīgi dalībvalstu nacionālajiem plāniem.

*TDA* 9. pielikumā nav noteiktas datu prasības attiecībā uz ierašanās paziņojumu un uzrādīšanas paziņojumu. Saskaņā ar *UCC DA* 2. panta 4. punkta trešo daļu dalībvalstīm ir jānodrošina, ka to piemērotās datu prasības nodrošina iespēju piemērot noteikumus, kas reglamentē minētos paziņojumus.

Līdz attiecīgo IT sistēmu ieviešanas pabeigšanai datu prasības attiecībā uz paziņojumu par maršruta maiņu ir noteiktas *TDA* 9. pielikumā, un tās ir identiskas prasībām, kuras tika piemērotas pirms 2016. gada 1. maija.

|  |
| --- |
| **VALSTU GRAFIKI *UCC* IERAŠANĀS PAZIŅOŠANAS, UZRĀDĪŠANAS PAZIŅOŠANAS UN PAGAIDU UZGLABĀŠANAS SISTĒMU IEVIEŠANAI VAI ATJAUNINĀŠANAI TIKS PAZIŅOTI KOMISIJAI IEKĻAUŠANAI *UCC* DARBA PROGRAMMĀ UN PAZIŅOŠANAI TIRGOTĀJIEM** |

## SITUĀCIJA PĒC DALĪBVALSTU IT SISTĒMU IEVIEŠANAS VAI ATJAUNINĀŠANAS

Pēc attiecīgo pārejas periodu beigām elektroniska datu pārraide kļūst obligāta un būs spēkā jaunas, paplašinātas un saskaņotas datu prasības.

##### 1. Ierašanās paziņojums

*UCC 133. pants*

Ierašanās paziņojums ir ziņojums, ko nosūta pirmajai ievešanas muitas iestādei, lai informētu par to, ka kuģis vai gaisa kuģis ir ieradies.

Ierašanās paziņojumu var sniegt jūras kuģim vai gaisa kuģim pieejamās informācijas formā, jo īpaši kā ierašanās manifestu.

Ierašanās paziņojumā ir jāsniedz informācija, kas nepieciešama iepriekš iesniegto *ENS* identificēšanai. Kombinēta pārvadājuma gadījumā šādu informāciju var sniegt tā aktīvā transportlīdzekļa ekspluatants, ar kuru preces tiek ievestas Savienības muitas teritorijā, paziņošanas veidu šim nolūkam izvēloties pēc saviem ieskatiem.

Ierašanās paziņojumu sniedz, izmantojot:

* + *MRN* par visiem sūtījumiem, kas atrodas transportlīdzeklī, kopā ar informāciju par transporta veidu pie robežas, deklarētās pirmās ievešanas muitas iestādes valsts kodu, deklarētās pirmās atvešanas vietas kodu un faktiskās pirmās atvešanas vietas kodu; vai
  + tā dēvētos *Entry Key* datu elementus, proti, informāciju par transporta veidu pie robežas, robežu šķērsojošā transportlīdzekļa identifikāciju, piemēram *IMO* kuģa numuru jūras pārvadājuma gadījumā vai *IATA* lidojuma numuru gaisa pārvadājuma gadījumā, datumu, kad paredzama ierašanās deklarētajā pirmajā ievešanas muitas iestādē, deklarētās pirmās atvešanas vietas kodu un faktiskās pirmās atvešanas vietas kodu.

##### 2. Paziņojums par maršruta maiņu

*UCC 2. panta 4. punkts*

*TDA 1. pielikums*

Ja jūras kuģis vai gaisa kuģis ir jānovirza uz citu dalībvalsti, kas nav dalībvalsts, kurā atrodas deklarētā pirmā ievešanas muitas iestāde, ne arī dalībvalsts, kurā atrodas kāda no deklarētajām nākamajām ievešanas iestādēm, transportlīdzekļa ekspluatantam ir jāiesniedz paziņojums par maršruta maiņu.

Maršruta maiņa tiek veikta vienīgi pēc kuģa ekspluatanta ieskatiem, un tā nav jāpamato. Tomēr pārejas periodā paziņojuma par maršruta maiņu iesniegšanai un formai ir jāatbilst *TDA* 9. pielikumā noteiktajām prasībām un saistītajiem paskaidrojuma rakstiem.

Ekspluatants var izvēlēties sniegt paziņojumu par maršruta maiņu vienā no divām formām, kas izklāstītas iepriekš 1. iedaļā attiecībā uz ierašanās paziņojumu. Muitas iestādei, kura ir saņēmusi paziņojumu, ir jānosūta jebkura pozitīva riska informācija un attiecīgās *ENS* dati jaunajai faktiskajai pirmajai ievešanas muitas iestādei. Kuģa ekspluatantam ir jānosūta paziņojums par maršruta maiņu vienīgi pēc tam, kad ir iesniegtas visas attiecīgās *ENS*, ņemot vērā, ka *ENS* nav iespējams grozīt pēc tam, kad sniegts paziņojums par maršruta maiņu.

|  |
| --- |
| *Piemērs*  Plānots, ka kuģis iebrauks Savienības muitas teritorijā caur Pireju kā pirmo ievešanas muitas iestādi un pēc tam piestās Marseļā, Alhesirasā, Lisabonā un Sauthemptonā. Praktisku iemeslu dēļ kuģis pirms Pirejas neplānoti piestāj Valletā, kas tādējādi kļūst jauno *faktisko* ES pirmo ievešanas muitas iestādi. Tā kā Valleta nav norādīta *ENS*, pārvadātājam ir jāiesniedz sākotnējai pirmajai ievešanas muitas iestādei (Pirejai) paziņojums par maršruta maiņu. Tad muitai Pirejā jāapstrādā paziņojums par maršruta maiņu un jāsniedz visa būtiskā informācija Valletai. |

Savukārt paziņojums par maršruta maiņu nav nepieciešams vienkāršas maršruta maiņas gadījumā, kad aktīvais transportlīdzeklis iebrauc Savienības muitas teritorijā caur muitas iestādi, kas atrodas dalībvalstī, kura *ENS* deklarēta kā nākamā ievešanas dalībvalsts, nevis caur *ENS* deklarēto pirmo ievešanas muitas iestādi.

Deklarētā nākamā ievešanas muitas iestāde jau būtu saņēmusi informāciju par identificētajiem riskiem no deklarētās pirmās ievešanas muitas iestādes. Šā iemesla dēļ nevar pieprasīt jaunu *ENS* vai iepriekš iesniegtās *ENS* grozīšanu.

|  |
| --- |
| *Piemērs*  Sākotnēji plānots, ka kuģis iebrauks Savienības muitas teritorijā caur Roterdamu kā pirmo ievešanas muitas iestādi un pēc tam piestās Havrā kā nākamajā ievešanas muitas iestādē. Praktisku iemeslu dēļ kuģi nepiestāj Roterdamā un dodas tieši uz Havru. Sākotnējā *ENS* Havra bija norādīta kā nākamā osta, tāpēc paziņojums par maršruta maiņu nav nepieciešams. |

Paziņojums par maršruta maiņu nav nepieciešams tranzīta operācijas gadījumā.

Attiecībā uz citiem transporta veidiem, kas ierodas pirmajā ievešanas muitas iestādē citā dalībvalstī, nevis tajā, kurā atrodas *ENS* deklarētā pirmā ievešanas muitas iestāde, paziņojuma par maršruta maiņu vietā jāiesniedz jauna *ENS* pirmajā ievešanas muitas iestādē.

##### 3. Preču uzrādīšana muitai

*UCC 139. panta 1. punkts*

Preces ir jāuzrāda muitai pēc to atvešanas Savienības muitas teritorijā, un tām jābūt pieejamām muitas kontroles veikšanai.

Jūras pārvadājumu un gaisa pārvadājumu gadījumā pārvadātājs norādītajā muitas iestādē vai jebkurā citā muitas dienestu norādītā vai apstiprinātā vietā vienā reizē var uzrādīt visas preces, kas tiks izkrautas no kuģa vai gaisa kuģa, taču netiek pieprasīta to atsevišķa uzrādīšana muitai.

Citu transporta veidu gadījumā preces tiek uzrādītas pēc to atvešanas norādītajā muitas iestādē vai jebkurā citā muitas dienestu norādītā vai apstiprinātā vietā.

*UCC 139. panta 6. punkts*

Turpmāk minētajos gadījumos ir jāpiemēro īpaši nosacījumi, tostarp atbrīvojums no pienākuma uzrādīt preces muitai, ja vien ir iespējams pienācīgi veikt muitas kontroli un uzraudzību:

* preces transportētas pierobežas satiksmē;
* preces transportētas pa cauruļvadiem vai vadiem;
* korespondences priekšmeti vai citas preces ar niecīgu saimniecisko nozīmi, piemēram, vēstules, pastkartes, iespieddarbi un to elektroniskie ekvivalenti citos datu nesējos;
* ceļotāju pārvadātas preces.

Uzrādīšanas paziņojuma sniegšanai var izmantot citus informēšanas paņēmienus. Piemēram, kā “Uzrādīšanas paziņojums” ir jāpieņem pārvadātāja “Ierašanās manifestā” iekļauta atsauce uz *ENS*.

# D DAĻA

# PAGAIDU UZGLABĀŠANA

*UCC 5. panta 17. punkts*

Pagaidu uzglabāšana ir juridisks stāvoklis, kas tiek piemērots attiecībā uz ārpussavienības precēm, kuras tiek uzglabātas muitas uzraudzībā. Tā sākas no brīža, kad preces tiek uzrādītas muitai, un var ilgt ne vairāk kā 90 dienas. Pagaidu uzglabāšanas deklarācija (*TSD*) ir jāiesniedz ne vēlāk kā brīdī, kad preces tiek uzrādītas muitai. Ja šis pienākums netiek izpildīts, var rasties muitas parāds par saistību nepildīšanu.

## SITUĀCIJA NO 2016. GADA 1. MAIJA – JAUNIE ELEMENTI

* pagaidu uzglabāšanas termiņš tiek pagarināts līdz 90 dienām bez turpmāka pagarinājuma iespējas;
* noteikumi par galvojumu kļūst obligāti saistībā ar jaunajām pagaidu uzglabāšanas vietu darbības atļaujām, tostarp tām, kas piešķirtas pēc atkārtotas novērtēšanas;
  + preces var pārvietot no vienas pagaidu uzglabāšanas vietas uz citu, nedeklarējot tās citai muitas procedūrai.

## PĀREJAS PASĀKUMI

Šos pārejas pasākumus piemēro līdz valsts *UCC* ierašanās paziņošanas, uzrādīšanas paziņošanas un pagaidu uzglabāšanas sistēmas ieviešanai vai atjaunināšanai, un tajos ietilpst:

* + - *TSD* iesniegšana (sk. 1. iedaļu);
    - *MRN* (sk. 1.3. iedaļu);
    - datu prasības (sk. 1.3. iedaļu);
    - pieteikumi un atļaujas (sk. 2.1. iedaļu).

##### 1. Pagaidu uzglabāšanas deklarācija

#### 1.1. Iesniegšana

Pagaidu uzglabāšanas deklarāciju iesniedz ne vēlāk kā brīdī, kad preces tiek uzrādītas muitai.

*TDA 11. pants*

*TSD* joprojām ir iespējams iesniegt, izmantojot citus līdzekļus, kas nav elektroniski līdzekļi, saskaņā ar tām prasībām, kas dalībvalstī ir spēkā līdz 2016. gada 1. maijam.

Lai arī saskaņā ar *UCC* *MRN* izdošana ir obligāts *TSD* reģistrācijas nosacījums, tā nav obligāta 2016. gada 1. maijā pirms pārejas perioda beigām.

*UCC 145. panta 3. punkts*

*TSD* var iesniegt viena no šādām personām:

* persona, kura ieved preces Savienības muitas teritorijā;
* persona, kuras vārdā vai kuras labā rīkojas persona, kas ieved preces minētajā teritorijā;
* persona, kura uzņemas atbildību par preču pārvadājumu pēc tam, kad tās ievestas Savienības muitas teritorijā;
* jebkura persona, kura tieši nodot preces muitas procedūrai;
* uzglabāšanas vietu darbības atļaujas turētājs vai jebkura cita persona, kura veic darbību brīvajā zonā.

*UCC 145. panta 5. punkts*

*TSD* iesniegšanas veids:

* *TSD* datu iesniegšana;
* atsauce uz *ENS*, kam seko trūkstošo *TSD* datu elementu, piemēram, precīzas pagaidu uzglabāšanā esošo preču atrašanās vietas, sniegšana (sk. turpmāk);
* kā *TSD* var izmantot kravas manifestu vai citu komercdokumentu, kas iesniegts pirms atvešanas, ja tajā norādīti nepieciešamie *TSD* dati un tas ir pieejams muitas dienestiem; šajā dokumentā iekļautajiem datu elementiem, piemēram, datiem par preču atrašanās vietu, jābūt pietiekamiem, lai varētu identificēt pagaidu uzglabāšanas atļaujas turētāju, ar kuru muitas dienesti var sazināties, lai noteiktu precīzu preču atrašanās vietu;
* muitas dienesti var atļaut *TSD* iesniegšanai izmantot tirdzniecības, ostas vai transporta informācijas sistēmas, ja tajās ir iekļauta šādai deklarācijai nepieciešamā informācija; šajā dokumentā iekļautajiem datu elementiem, piemēram, datiem par preču atrašanās vietu, jābūt pietiekamiem, lai varētu identificēt pagaidu uzglabāšanas atļaujas turētāju, ar kuru muitas dienesti var sazināties, lai noteiktu precīzu preču atrašanās vietu.

#### 1.2. Atbrīvojums no pienākuma iesniegt *TSD*

*UCC 145. panta 8. punkts*

Ja *TSD* ir sniegti nepieciešamie dati un tā ir iesniegta noteiktajā termiņā un atbilstīgi visiem nosacījumiem, to var izmantot arī:

* kā ierašanās paziņojumu;
* preču uzrādīšanai muitai.

*UCC 145. panta 9. punkts*

Atbrīvojumu no pienākuma iesniegt *TSD* var piešķirt šādos gadījumos:

* muitas deklarācija ir iesniegta pirms preču uzrādīšanas muitai;
* ne vēlāk kā brīdī, kad preces tiek uzrādītas muitai, tiek konstatēts, ka precēm ir piešķirts Savienības preču statuss.

#### 1.3. Datu prasības

Pašreizējās datu prasības attiecībā uz *TSD* paliek spēkā pārejas periodā. *UCC DA* B pielikumā noteiktā saskaņotā *TSD* datu kopa kļūs piemērojama pēc attiecīgo valstu IT sistēmu ieviešanas vai atjaunināšanas.

Pārejas periodā vienotas datu prasības netiek piemērotas. Saskaņā ar *UCC DA* 2. panta 4. punkta trešo daļu dalībvalstīm ir jānodrošina, ka attiecīgās datu prasības nodrošina iespēju piemērot *TSD* reglamentējošos noteikumus.

*UCC 145. panta 4. punkts*

Jo īpaši *TSD* vienmēr jābūt iekļautai atsaucei uz *ENS*, kad tā ir iesniegta par tām pašām precēm un *ENS* iesniegšana ir nepieciešama. Tomēr atbrīvojums no pienākuma iekļaut atsauci uz *ENS* tiek piešķirts šādos gadījumos:

* pienākums iesniegt *ENS*:
  + ir atcelts saskaņā ar *UCC DA* 104. pantu;
  + nav piemērojams, kā tas ir, piemēram, ES iekšējo jūras pārvadājumu gadījumā;
* preces jau ir bijušas pagaidu uzglabāšanā, piemēram, kad tās tika uzrādītas muitai pārkraušanas gadījumā pirmajā ievešanas muitas iestādē un sekojošā izkraušana un uzglabāšana notika tās kompetentās muitas iestādes uzraudzībā, kur preces tika izkrautas; šādu scenāriju var piemērot arī starpnolaišanās lidojumu gadījumā;
* preces ir nodotas muitas procedūrai un nav izvestas no Savienības muitas teritorijas.

Attiecīgajā pārejas periodā dalībvalstij jāizlemj, vai tiks piemērotas *UCC DA* B pielikumā noteiktās prasības attiecībā uz pagaidu uzglabāšanas vietas darbības pieteikumu un atļaujām, vai arī izmantotas:

* datu prasības, kas noteiktas tiesību aktos, kuri bija spēkā pirms *UCC*, *UCC DA* un *UCC IA*;
* citas alternatīvas datu prasības.

#### 1.4. *TSD* grozīšana

Ja *TSD*, kurā iekļauti vismaz *ENS* dati, tiek iesniegta saskaņā ar *UCC* 130. panta 2. punktu, *TSD* var grozīt pat pēc ierašanās paziņojuma iesniegšanas, ja IT sistēmas nodrošina šādu iespēju. Ja IT sistēmas nenodrošina šādas *ENS* un *TSD* datu apvienotas iesniegšanas iespēju, šīm divām deklarācijām jābūt iesniegtām atsevišķi.

##### 2. Pagaidu uzglabāšanas vieta

Preču pagaidu uzglabāšanas vietas var iedalīt trīs kategorijās:

* pagaidu uzglabāšanas vietas;
* muitas dienestu apstiprinātas vietas;
* muitas dienestu norādītas vietas.

#### 2.1. Pagaidu uzglabāšanas vietas

*Pieteikums un atļauja*

*UCC 148. pants*

Atļauja tiek pieprasīta pagaidu uzglabāšanas vietas darbībai, un tā ir jāpieprasa attiecīgās vietas turētājam. Pagaidu uzglabāšanas vietas turētājs ir atļaujas turētājs.

Spēkā esošās pagaidu uzglabāšanas vietas darbības atļaujas ir derīgas arī pēc 2016. gada 1. maija un līdz dalībvalstu dienestu atkārtotai novērtēšanai, kas jāveic līdz 2019. gada 1. maijam.

Attiecīgajā pārejas periodā vienotas datu prasības netiek piemērotas. Saskaņā ar *UCC DA* 2. panta 4. punkta trešo daļu dalībvalstīm ir jānodrošina, ka attiecīgās datu prasības nodrošina iespēju piemērot *TSD* reglamentējošos noteikumus.

*Galvojums*

*UCC DA 251. pants*

Pārejas periodā un līdz atkārtotai novērtēšanai ir jāizmanto spēkā esošās pagaidu uzglabāšanas atļaujas un nepieciešamajai galvojuma summai jāatbilst tai, kas norādīta atļaujā.

Ja ir sniegts vispārējs galvojums, attiecīgo pārejas periodu laikā un pēc tiem papildu galvojums nav jāpieprasa šādos gadījumos:

* + - tādu pagaidu uzglabāšanas vietu darbībai, kam atļauja jau ir izsniegta;
    - attiecībā uz precēm, kas uzrādītas vai uzglabātas vietās, kuras muitas dienesti ir norādījuši vai apstiprinājuši citā saistībā, piemēram, atzīts saņēmējs tranzītam;
    - ja deklarētājam ir derīgs atbrīvojums no galvojuma.

*Uzskaite*

Atbrīvojums attiecībā uz uzskaites vai pagaidu uzglabāšanas saturu, kas paredzēts *UCC DA* 116. panta 2. punktā, nav piešķirams gadījumā, kad preces tiek pārvietotas starp pagaidu uzglabāšanas vietām.

#### 2.2. Citas muitas dienestu norādītas vai apstiprinātas vietas

* + - * **Muitas dienestu apstiprinātas vietas**

Muitas dienesti var apstiprināt vietas, kas tiks izmantotas pagaidu uzglabāšanai, pēc tās personas pieprasījuma, kura uzrāda preces muitai. Ja attiecībā uz šādu vietu izmantošanas pieteikumu nav noteiktas konkrētas datu prasības, muitas dienestiem ir jāpiemēro pēc to ieskatiem atbilstīgākās datu prasības, kurām tomēr ir pietiekami jānodrošina iespēja piemērot būtiskās tiesību normas.

*UCC 147. panta 1. punkts*

*UCC DA 115. panta 2. punkts*

Šo iespēju var izmantot vienīgi gadījumā, ja muitas procedūra attiecībā uz precēm tiks piemērota dienā pēc to uzrādīšanas muitai. Tai ir jābūt nākamajai darba dienai. Turklāt jābūt izpildītiem arī šādiem nosacījumiem:

* + ja nav vispārēja galvojuma un ja vien muita nav norādījusi minēto vietu, ir izsniegts galvojums;
  + pagaidu uzglabāšanas procedūras turētājam ir jābūt ES reģistrētam uzņēmējam;
  + pagaidu uzglabāšanas procedūras turētājam ir jāpierāda darbības pienācīga veikšana.

*UCC 148. panta 2. punkts*

*UCC* 139. pantā minētā vieta, kas apstiprināta preču uzrādīšanai, var būt tā pati vieta, kas apstiprināta preču uzglabāšanai, taču tā nav obligāta prasība.

|  |
| --- |
| *Piemērs.* Atzīts saņēmējs piesakās uz atļauju turēt preces pagaidu uzglabāšanā savās telpās. Šī atļauja atšķiras no atļaujas, ar kuru tiek piešķirts atzīta saņēmēja statuss. Vieta, kur tiks saņemtas preces, ir vieta, kuru muitas dienesti apstiprinājuši preču uzrādīšanai un pagaidu uzglabāšanai. |

#### Muitas dienestu norādītas vietas

Muitas dienestu norādītas vietas ir vietas, kam muitas dienesti ir piešķīruši šādu statusu pēc saviem ieskatiem. Atšķirībā no vietām, kas apstiprinātas preču pagaidu uzglabāšanai, šajā gadījumā muitas dienestu atļauja nav nepieciešama.

Ja preču pagaidu uzglabāšana notiek muitas noliktavā, kuru muitas dienesti norādījuši pagaidu uzglabāšanas vajadzībām, attiecībā uz pagaidu uzglabāšanu nedrīkst pieprasīt galvojumu.

##### 3. Savienības un ārpussavienības preču uzglabāšana

*UCC 148. panta 6. punkts*

Vietā, kuru atļauts izmantot kā pagaidu uzglabāšanas vietu, Savienības preces drīkst uzglabāt kopā ar ārpussavienības precēm tikai tad, ja Savienības preces ir iespējams identificēt. Šāda identifikācija nav iespējama, ja, piemēram, ārpussavienības cukurs un Savienības cukurs tiek glabāts vienā tvertnē, jo šādā gadījumā būtu nepieciešama uzskaites nošķiršana, kura ir atļauta vienīgi muitas noliktavās.

##### 4. Preču pārvietošana starp pagaidu uzglabāšanas vietām

#### 4.1. Vispārēji noteikumi

*UCC 148. panta 5. punkts*

*UCC* 148. panta 5. punkta a) apakšpunktā atļauta preču pārvietošana starp pagaidu uzglabāšanas vietām, kuras atrodas vienā dalībvalstī, un valsts elektronisko līdzekļu izmantošana šādas pārvietošanas izsekošanai.

*UCC IA* 193. pantā noteiktas visas prasības, kas jāizpilda, lai saņemtu atļauju pārvietot preces starp pagaidu uzglabāšanas vietām, kuras atrodas dažādās dalībvalstīs.

Šāda iespēja ir jānosaka tās pagaidu uzglabāšanas vietas darbības atļaujā, no kuras preces tiek pārvietotas. Atsevišķa atļauja attiecībā uz pašu pārvietošanu nav jāpieprasa.

Ja ir spēkā pagaidu uzglabāšanas vietas darbības atļauja un muitas dienesti apstiprina iespēju pārvietot preces starp pagaidu uzglabāšanas vietām, tad spēkā esošā atļauja ir jāgroza, lai norādītu tajā šādu apstiprinājumu.

Ja preces tiek pārvietotas starp pagaidu uzglabāšanas vietām, kas atrodas vairākās dalībvalstīs, kompetentajam muitas dienestam, kas atbildīgs par pagaidu uzglabāšanas vietu, no kuras preces tiek pārvietotas, ir jāapspriežas ar attiecīgajiem muitas dienestiem, lai pirms šādas pārvietošanas atļaušanas pārliecinātos par to, ka ir izpildīti visi nosacījumi. Pagaidu uzglabāšanas vietu izmantošanas atļaujā jāiekļauj atsauce uz lēmumu, kas pieņemts, pamatojoties uz šo apspriešanos, un datums, kad šis lēmums tika paziņots pieteikuma iesniedzējam.

Ieteicams paredzēt, ka muitas dienestu vienošanās gadījumā jauna atļauja nav nepieciešama.

#### 4.2. Gadījumi

Pagaidu uzglabāšanā ievietotas preces var pārvietot starp pagaidu uzglabāšanas vietām turpmāk minētajos apstākļos.

* + - Pagaidu uzglabāšanas vieta, no kuras preces tiek pārvietotas, un pagaidu uzglabāšanas vieta, uz kuru preces tiek pārvietotas, ir viena un tā paša muitas dienesta pārraudzībā. Parasti tas ir vienas dalībvalsts muitas dienests. Īpašos gadījumos, kad dalībvalstis ir panākušas vienošanos, viens un tas pats muitas dienests var uzraudzīt divās dalībvalstīs esošas pagaidu uzglabāšanas vietas. Atļaujas turētājs var būt viena un tā pati persona vai dažādas personas.
    - Atzītajam uzņēmējam ir izsniegta pagaidu uzglabāšanas vietas darbības atļauja gan attiecībā uz to pagaidu uzglabāšanas vietu, no kuras preces tiek pārvietotas, gan attiecībā uz to, uz kuru preces tiek pārvietotas. Šīs pagaidu uzglabāšanas vietas var atrasties vienā vai divās dalībvalstīs un vienas vai divu dalībvalstu pārraudzībā.
    - Attiecībā uz divām pagaidu uzglabāšanas vietām dažādām sabiedrībām izdotas dažādas atļaujas. Katram atļaujas turētājam ir *AEOC* statuss. Preces var būt pārvietotas vienā dalībvalstī vai starp divām dalībvalstīm.

Preču pārvietošana starp pagaidu uzglabāšanas vietām atšķiras no preču pārvietošanas no pagaidu uzglabāšanas vietas uz muitas dienestu norādītu vietu.

|  |
| --- |
| *Piemērs.* Jūras konteineru pārvietošana no pagaidu uzglabāšanas vietas uz skenēšanas vietu, kuras darbību nodrošina muitas dienests. |

#### 4.3. Muitas uzraudzība

Precēm, kuras tiek pārvietotas starp pagaidu uzglabāšanas vietām, jābūt norādītām tikai vienā *TSD*, kas iesniegta par to pagaidu uzglabāšanas vietu atbildīgajam muitas dienestam, no kuras preces izvestas.

Tās pagaidu uzglabāšanas vietas darbības atļaujas turētājs, uz kuru preces tiek pārvietotas, savos reģistros ievieto atsauci uz minēto *TSD*.

Muitas dienestiem apspriešanās procedūrā ieteicams vienoties par to, ka abu pagaidu uzglabāšanas vietu turētāji apmainās ar informāciju par precēm, lai tās būtu iespējams uzraudzīt pēc ievadīšanas tās pagaidu uzglabāšanas vietas reģistros, uz kuru preces pārvietotas.

#### 4.4. Ilgums un termiņš

Pagaidu uzglabāšanas laika atskaite netiek sākta no jauna pēc preču pārvietošanas uz otru pagaidu uzglabāšanas vietu. Pagaidu uzglabāšanas termiņš sākas brīdī, kad preces tiek uzrādītas kompetentajai muitas iestādei, kas atbildīga par pagaidu uzglabāšanas vietu, no kuras preces tiek pārvietotas, un pārvietošanas dēļ laika atskaite netiek pārtraukta. Jaunu pagaidu uzglabāšanas periodu varētu sākt attiecībā uz šādām precēm vienīgi tad, ja attiecībā uz tām būtu piemērota ārējā tranzīta procedūra.

Ja preces jau atrodas pagaidu uzglabāšanā, kad 2016. gada 1. maijā kļūst piemērojams *UCC*, tad pagaidu uzglabāšanas ilgums ir jāpagarina. Rezultātā tas nedrīkst pārsniegt pilnas 90 dienas.

Ja pagaidu uzglabāšanas perioda beigās attiecībā uz precēm netiek piemērota muitas procedūra vai preces netiek reeksportētas, rodas šādas sekas:

* + - rodas muitas parāds atbilstīgi *UCC* 79. pantam;
    - muitas dienestiem ir jāveic pasākumi, lai atsavinātu preces saskaņā ar *UCC* 197., 198. un 199. pantu.

Ja pēc tam, kad preces ievietotas pagaidu uzglabāšanā, attiecībā uz tām tiek piemērota ārējā tranzīta procedūra, pagaidu uzglabāšanas periods beidzas brīdī, kad tiek pieņemta muitas deklarācija par tranzītu. Pēc preču uzrādīšanas galamērķa muitas iestādei tās atkal tiek ievietotas pagaidu uzglabāšanā uz laiku, kas nepārsniedz 90 dienas. Ja tomēr preces tiek deklarētas ārējam tranzītam, taču faktiski netiek izvestas no uzglabāšanas vietas un netiek uzrādītas galamērķa muitas iestādei, jāpiemēro muitas parāds par pienākumu neizpildi atbilstīgi *UCC* 79. pantam.

#### 4.5. Pagaidu uzglabāšanas vietu turētāju atbildība

Pagaidu uzglabāšanas vietas turētāja atbildība beidzas brīdī, kad preces tiek ievadītas tās pagaidu uzglabāšanas vietas turētāja reģistros, uz kuru preces tiek pārvietotas. Pastāv iespēja, ka, kompetentajiem muitas dienestiem apspriežoties, tas tiek citādi norādīts atļaujā.


Ja tās pagaidu uzglabāšanas vietas turētājs, uz kuru preces tiek pārvietotas, vai tās pagaidu uzglabāšanas vietas turētājs, no kuras preces tiek pārvietotas, neizpilda prasību informēt to kompetento muitas iestādi, kas ir atbildīga par teritoriju, kur atrodas šī pagaidu uzglabāšanas vieta, un otras pagaidu uzturēšanas vietas turētāju, var rasties muitas parāds par pienākumu neizpildi atbilstīgi *UCC* 79. pantam. Joprojām ir piemērojamas valstu tiesību aktos noteiktās sankcijas.

#### 4.6. Informācijas apmaiņa

Turpmākajā ilustrācijā attēlota informācijas apmaiņa, kas ir nepieciešama, kad preces tiek pārvietotas starp pagaidu uzglabāšanas vietām, kuras atrodas dažādu muitas iestāžu uzraudzībā.

Katrā minētajā informācijas apmaiņā jāsniedz šāda informācija:

* + - *TSD* *MRN*; pārejas periodā var izmantot citu identifikatoru;
    - diena, kad paredzēts pabeigt pagaidu uzglabāšanas pārvietojumu.



# E DAĻA

# MUITAS DEKLARĀCIJA

## JAUNIE ELEMENTI

* + - Standarta un vienkāršotas deklarācijas var arī iesniegt, veicot ierakstu deklarētāja reģistros.
    - Muitas deklarācijas, izņemot deklarācijas, ko iesniedz mutiski vai ar kādu citu darbību, ir jāiesniedz elektroniski.
    - Ierobežoti gadījumi, kad var izmantot papīra deklarācijas (sk. 1. iedaļu).
    - Izmaiņas attiecībā uz gadījumiem, kad deklarāciju var iesniegt ar kādu citu darbību (sk. 2. iedaļu).
    - Izmaiņas attiecībā uz gadījumiem, kad deklarācijas var iesniegt mutiski (sk. 3. iedaļu).
    - Jauni noteikumi attiecībā uz muitas deklarācijas iesniegšanu pirms preču uzrādīšanas muitai (sk. 5. iedaļu).
    - Jauna deklarācija attiecībā uz pasta sūtījumiem ar samazinātu datu kopu (sk. 6. iedaļu).

## PĀREJAS PASĀKUMI

*TDA 14. pants*

Pārejas pasākumi tiek piemēroti līdz valstu importa sistēmu atjaunināšanas beigu datumiem un attiecas uz:

* + - iespēju dalībvalstīm atļaut iesniegt muitas deklarācijas laišanai brīvā apgrozībā, izmantojot citus līdzekļus, kas nav elektroniski līdzekļi (sk. 1. iedaļu);
    - iespēju preces, kuru patiesā vērtība nepārsniedz 22 EUR, deklarēt ar kādu citu darbību (sk. 1. iedaļu);
    - precēm pasta sūtījumos, kuri tiek pārvietoti saskaņā ar noteikumiem, kas pieņemti, pamatojoties uz *UPU* dokumentiem (sk. 1. iedaļu);
    - muitas deklarācijas iesniegšanu pirms preču uzrādīšanas (sk. 5. iedaļu).

#### 1. Muitas deklarācijas iesniegšana

*TDA 14. pants un UCC DA 2. panta 4. punkts*

Vispārējs noteikums paredz, ka vienotā administratīvā dokumenta vietā tiek iesniegta elektroniska deklarācija.

Tomēr pārejas periodā, līdz attiecīgo IT sistēmu atjaunināšanai un ieviešanai, dalībvalstis var atļaut muitas deklarāciju par laišanu brīvā apgrozībā iesniegt, izmantojot citus līdzekļus, nevis elektroniski. Šajā gadījumā tiek atlikta *UCC DA* B pielikumā noteikto datu prasību piemērošana. Šajos pārejas periodos tiks piemērotas atšķirīgas datu kopas atkarībā no tā, kādi neelektroniski informācijas apmaiņas līdzekļi tiek izmantoti.

*TDA B.2. un B.4. papildinājums*

Pārejas periodā preces pasta sūtījumos, kuru vērtība pārsniedz robežvērtību, līdz kurai piemēro atbrīvojumu no nodokļa, taču nepārsniedz statistisko robežvērtību, kas ir 1 000 EUR, ir jādeklarē tajā kārtībā, kāda tika piemērota pirms 2016. gada 1. maija.

#### 2. Papīra deklarāciju izmantošana

*TDA B.1. un B.3. papildinājums*

Ceļotāji var iesniegt papīra muitas deklarāciju attiecībā uz to vestajām precēm.

Turklāt pārejas periodā var izmantot šādas papīra deklarācijas:

* papīra vienotais administratīvais dokuments;
* vienotais administratīvais dokuments, ko izdrukā datorizēta deklarāciju apstrādes sistēma;
* papīra CN 22 deklarācija vai CN 23 deklarācija pasta sūtījumos iekļautu preču deklarēšanai.

*UCC DA 144. pants*

#### 3. Deklarēšana ar kādu citu darbību

*UCC DA 141. panta 2. punkts*

Korespondences priekšmetus uzskata par deklarētiem laišanai brīvā apgrozībā, tos ievedot Savienības muitas teritorijā, neatkarīgi no tā, kas ir deklarētājs vai kāda veida starpniecība tiek izmantota (pasta pakalpojums vai kurjerpasts).

Tādos pašos apstākļos pasta operatori, kuri pārvieto preces saskaņā ar *UPU* noteikumiem, preces, kas atbrīvotas no muitas nodokļa, var deklarēt ar kādu citu darbību, ja vien ir iekasēti citi nodokļi un nodevas.

*UCC DA 141. panta 5. punkts*

Kopējā pārejas periodā spēkā esošie noteikumi attiecībā uz deklarēšanu ar kādu citu darbību ir jāpiemēro arī attiecībā uz precēm, kuru patiesā vērtība nepārsniedz 22 EUR, ar nosacījumu, ka:

* + kompetentā muitas iestāde pieņem datumu, ko muitošanas nolūkā sniedzis deklarētājs;
  + preces ir uzrādītas muitai.

#### 4. Mutiska deklarēšana

Kopumā iespēja mutiski deklarēt preces, kuru vērtība nepārsniedz statistisko robežvērtību, ir atcelta. Šāda iespēja ir saglabāta attiecībā uz šādām precēm:

* + nekomerciālas preces;
  + komerciālas preces ceļotāja personīgajā bagāžā, ja to vērtība nepārsniedz 1 000 EUR vai neto svars nepārsniedz 1 000 kg;
  + produkti, kurus Savienības lauksaimnieki ir ieguvuši trešajā valstī esošos īpašumos vai kuri iegūti zvejniecības, zivkopības un medniecības darbību laikā, un uz kuriem saskaņā ar Regulas (EK) Nr. 1186/2009 35.–38. pantu attiecas atbrīvojums no nodokļa;
  + sēklas, mēslošanas līdzekļi un produkti augsnes un augu apstrādei, kurus lauksaimniecības produktu ražotāji trešajās valstīs ieved, lai izmantotu tādos īpašumos, kas atrodas kaimiņos minētajām valstīm, un uz kuriem attiecas atbrīvojums no nodokļa saskaņā ar Regulas (EK) Nr. 1186/2009 39. un 40. pantu.

#### 5. Termina “Savienības robežpunkta muitas iestāde” nozīme

*UCC 170. panta 3. punkta c) apakšpunkts*

Saistībā ar *UCC* 170. panta 3. punkta c) apakšpunkta piemērošanu “Savienības robežpunkta muitas iestādes” funkcijas var nodot iekšzemes muitas iestādei.

#### 6. Grozījums

*UCC 173. pants*

Ja deklarētājs pieprasa grozījumu muitas deklarācijā un šis pieprasījums attiecas uz precēm, kas sākotnēji bija iekļautas deklarācijā, grozījuma pieprasījums ir jāpieņem, ja vien:

* + kompetentie muitas dienesti nav informējuši deklarētāju par nodomu pārbaudīt šīs preces;
  + muitas dienesti nav konstatējuši, ka muitas deklarācija ir nepareiza;
  + muitas dienesti nav izlaiduši preces. Šie ir visi gadījumi, kad grozījuma pieprasījumu nepieņem.

Tomēr deklarētājs var pieprasīt grozījumu trīs gadu laikā pēc preču izlaišanas, lai izpildītu pienākumus, kas saistīti ar attiecīgās muitas procedūras piemērošanu precēm. Principā šo trīs gadu laikā deklarētājs var pieprasīt grozījumu vienmēr, kad nav nepieciešama muitas deklarācijas atzīšana par nederīgu.

Muitas deklarācijas grozījums var kļūt par pamatu muitas nodokļu atmaksāšanai vai atbrīvojumam no tā. Šajos gadījumos muitas nodokļu atmaksāšanas vai atbrīvojuma nosacījumu izpildi pārbauda, pamatojoties uz grozīto muitas deklarāciju.

Muitas dienestiem jāatļauj šādi grozījumi, ja izmaiņas tiesiskajā stāvoklī rada pamatu likumīgām tiesībām.

|  |
| --- |
| *Piemēri*   1. Saistoša informācija par tarifu tiek atzīta par nederīgu vai mainīta, un tāpēc preces jāklasificē tarifa apakšpozīcijā, attiecībā uz kuru tiek piemērota zemāka tarifa likme. 2. Pamatojoties uz izmaiņām saistošajā izcelsmes informācijā, tiek konstatēts, ka preču izcelsmes valsts ir valsts, attiecībā uz kuras precēm tiek piemērots labvēlīgāks muitas nodokļu režīms. 3. Izcelsmes sertifikāts tiek anulēts, un sākotnēji deklarētās preces ir jāpārklasificē, un jākoriģē maksājamie nodokļi. |

#### 7. Muitas deklarācija tiek iesniegta pirms preču uzrādīšanas

*UCC 171. pants*

*UCC IA 227. pants*

Muitas deklarāciju var iesniegt un iesniegtos datus var apstrādāt pirms preču uzrādīšanas muitai. Tomēr muitas deklarāciju var pieņemt vienīgi tad, kad preces tiek uzrādītas muitai vai kad tiek uzskatīts, ka preces ir uzrādītas muitai.

*TDA 17. pants*

Līdz attiecīgajiem *UCC* automatizētās eksporta sistēmas ieviešanas un valstu importa sistēmu atjaunināšanas datumiem muitas dienesti var atļaut uzrādīšanas paziņojuma iesniegšanai izmantot citus līdzekļus elektronisku datu apstrādes paņēmienu vietā.

*UCC 171. pants*

*UCC 130. panta 1. punkts*

Viens no gadījumiem, kad var iesniegt muitas deklarāciju, ir gadījums, kad tā ir iesniegta *ENS* vietā (*UCC* 130. pants). Ir nepieciešami *ENS* dati.

Ja muitas deklarācija ir iesniegta iepriekš un deklarētājs ir pieprasījis deklarācijā norādīto datu grozīšanu, piemēro noteikumus, saskaņā ar kuriem *ENS* tiek grozīta un atzīta par nederīgu (*UCC* 129. panta 1. punkts).

Ja dati, ko bija paredzēts izmantot ar *ENS* saistītām vajadzībām, ir jāatzīst par nederīgiem, tas ir jādara saskaņā ar noteikumiem, kurus piemēro attiecībā uz *ENS* (*UCC* 129. panta 2. punkts).

Ja muitas deklarācija ir jāatzīst par nederīgu, tas ir jādara saskaņā ar *UCC* 174. pantu.

#### 8. Muitas deklarācija attiecībā uz precēm pasta sūtījumos

*UCC DA 144. pants*

Tiek ieviesta jauna deklarācija pasta sūtījumos iekļauto preču laišanai brīvā apgrozībā, ja preces atbilst šādām prasībām:

* + to vērtība nepārsniedz 1 000 EUR;
  + attiecībā uz tām nav iesniegts pieteikums atmaksāšanai vai atbrīvojumam;
  + uz tām neattiecas aizliegumi un ierobežojumi;
  + pasta operators, kurš ieved preces Savienības muitas teritorijā, rīkojas kā pārstāvis muitā.

Šī ir standarta muitas deklarācija ar samazinātu datu kopu, kas ietver tās pašas datu prasības, kuras ietvertas vienkāršotajā deklarācijā.

Pasta operatoriem šādas deklarācijas izmantošana nav obligāta.

Pārejas periodā, kas piemērojams attiecībā uz uzrādīšanas paziņojumu, muitas deklarācija laišanai brīvā apgrozībā attiecībā uz šīm precēm tiks uzskatīta par iesniegtu, ja tās ir uzrādītas muitai un ja sūtījumam ir pievienota CN 22 vai CN 23 muitas deklarācija atbilstīgi tam, kā noteikts *UPU* dokumentos.